Document ID: 32014R0718

KOMMISSIONENS GENNEMFØRELSESFORORDNING (EU) Nr. 718/2014
af 27. juni 2014
om ændring af forordning (EF) nr. 669/2009 om gennemførelse af Europa-Parlamentets og Rådets forordning (EF) nr. 882/2004 for så vidt angår en mere intensiv offentlig kontrol af visse foderstoffer og fødevarer af ikke-animalsk oprindelse
(EØS-relevant tekst)
EUROPA-KOMMISSIONEN HAR -
under henvisning til traktaten om den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (1), særlig artikel 53, stk. 1,
under henvisning til Europa-Parlamentets og Rådets forordning (EF) nr. 882/2004 af 29. april 2004 om offentlig kontrol med henblik på verifikation af, at foderstof- og fødevarelovgivningen samt dyresundheds- og dyrevelfærdsbestemmelserne overholdes (2), særlig artikel 15, stk. 5, og artikel 63, stk. 1, og
ud fra følgende betragtninger:
(1)
Ved Kommissionens forordning (EF) nr. 669/2009 (3) er der fastsat bestemmelser om den mere intensive offentlige kontrol af importen af visse foderstoffer og fødevarer af ikke-animalsk oprindelse, der er opført i nævnte forordnings bilag I (i det følgende benævnt »listen«), som skal foretages på indgangsstederne til de områder, der er opført i bilag I til forordning (EF) nr. 882/2004.
(2)
Det fastsættes i artikel 2 i forordning (EF) nr. 669/2009, at listen skal revideres regelmæssigt og mindst hvert kvartal, idet der som minimum skal gøres brug af de informationskilder, der er anført i nævnte artikel.
(3)
Forekomsten og relevansen af fødevarehændelser, der meddeles gennem det hurtige varslingssystem for fødevarer og foder, resultaterne af auditter i tredjelande, der gennemføres af Levnedsmiddel- og Veterinærkontoret, samt de rapporter om sendinger af foderstoffer og fødevarer af ikke-animalsk oprindelse, som medlemsstaterne hvert kvartal forelægger Kommissionen i henhold til artikel 15 i forordning (EF) nr. 669/2009, viser, at listen bør ændres.
(4)
I forbindelse med sendinger af spisedruer med oprindelse i Peru og tørrede abrikoser med oprindelse i Tyrkiet viser de relevante informationskilder nye risici, der gør det nødvendigt at indføre en mere intensiv offentlig kontrol. Der bør derfor på listen indsættes rækker med oplysninger vedrørende sådanne sendinger.
(5)
Desuden bør listen ændres på den måde, at oplysninger vedrørende varer, for hvilke de tilgængelige informationskilder viser en generelt tilfredsstillende grad af opfyldelse af de relevante sikkerhedskrav i EU-lovgivningen, og for hvilke det derfor ikke længere er nødvendigt med en mere intensiv offentlig kontrol, udgår af listen. På dette grundlag bør oplysningerne på listen vedrørende karry fra Indien udgå.
(6)
Endelig bør listen ændres på den måde, at hyppigheden af den offentlige kontrol øges for varer, for hvilke de samme informationskilder viser en højere grad af manglende overholdelse af relevant EU-lovgivning, som derfor gør det berettiget at indføre en mere intensiv offentlig kontrol. Oplysningerne på listen vedrørende Brassica oleracea fra Kina bør derfor ændres i overensstemmelse hermed.
(7)
For at sikre sammenhæng og klarhed bør bilag I til forordning (EF) nr. 669/2009 udskiftes.
(8)
Artikel 19 i forordning (EF) nr. 669/2009 foreskriver en overgangsperiode på fem år fra ikrafttrædelsen af samme forordning, i hvilken mindstekravene til de udpegede indgangssteder kan gennemføres gradvis. Således bør de kompetente myndigheder i medlemsstaterne i overgangsperioden have mulighed for at udføre den påkrævede identitetskontrol og fysiske kontrol ved andre kontrolsteder end de udpegede indgangssteder. I sådanne tilfælde bør de pågældende kontrolsteder opfylde de mindstekrav til de udpegede indgangssteder, der er fastsat i nævnte forordning. Overgangsperioden udløber den 14. august 2014.
(9)
En række medlemsstater har tilkendegivet over for Kommissionen, at de fortsat står over for praktiske problemer med anvendelsen af mindstekravene til de udpegede indgangssteder. Dertil kommer, at en ændring af de bestemmelser, der finder anvendelse på de udpegede indgangssteder og grænsekontrol i almindelighed, i øjeblikket er undervejs efter Kommissionens vedtagelse af et forslag til Europa-Parlamentets og Rådets forordning om offentlig kontrol og andre officielle aktiviteter (4). Dette kan medføre ændringer i kravene til indgangssteder og grænsekontrol i almindelighed. Indtil resultatet af denne ændringsproces foreligger, bør den overgangsperiode, der er omhandlet i artikel 19 forordning (EF) nr. 669/2009, forlænges i en periode på yderligere fem år for at muliggøre en gnidningsløs ikrafttrædelse af eventuelle nye krav, som måtte følge af heraf.
(10)
Forordning (EF) nr. 669/2009 bør derfor ændres i overensstemmelse hermed.
(11)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
I forordning (EF) nr. 669/2009 foretages følgende ændringer:
1.
Artikel 19, stk. 1, affattes således:
»1. Såfremt et udpeget indgangssted ikke råder over de nødvendige faciliteter til at foretage den i artikel 8, stk. 1, litra b), omhandlede identitetskontrol og fysiske kontrol, kan denne kontrol i en periode på ti år fra denne forordnings ikrafttrædelsesdato foretages ved et andet kontrolsted i samme medlemsstat, som af den kompetente myndighed er godkendt hertil, før varerne klareres med henblik på overgang til fri omsætning, forudsat at dette kontrolsted opfylder mindstekravene i artikel 4.«
2)
Bilag I til forordning (EF) nr. 669/2009 erstattes af teksten i bilaget til nærværende forordning.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Den anvendes fra den 1. juli 2014.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. juni 2014.

Labels: 17
5
0
3
6